Man vas oor naakte nooi se moordArgieffoto ŉ 26-jarige man sal na verwagting Maandag in die Lichtenburg-landdroshof in Noordwes verskyn op aanklag van moord. “Die verdagte is Saterdag op die pad tussen Zeerust en Lichtenburg langs sy voertuig aangetref by die naakte liggaam van sy 22-jarige meisie,” het maj. Pelonomi Makau, woordvoerder van die polisie, gesê. “Verbygaande motoriste het op die meisie se liggaam afgekom nadat die verdagte hulle voorgekeer het om hom te help toe sy motor glo onklaar geraak het.” Volgens Makau het die vrou in hierdie stadium slegs haar onderklere aangehad, en sy is vermoedelik verwurg. “Die voorlopige ondersoek dui daarop dat die vrou kneusplekke aan haar nek gehad het,” het sy bygevoeg. Die verdagtes is in hegtenis geneem nadat die polisie ontbied is. Dit is nog nie duidelik of die vrou verkrag is nie. Die ondersoek duur voort.